Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Eiropas Komisija (EK) piedāvā noteikt cenas griestus Krievijas gāzei. Šāds solis ļautu ierobežot Krievijas peļņu un līdz ar to arī spēju turpināt finansēt karu Ukrainā.

Eiropas Komisija arīdzan vēlas noteikt obligātus elektrības patēriņa samazināšanas pasākumus pīķa stundās, lai mazinātu cenu svārstību. Tāpat tiek plānots ierobežot arī enerģijas ražotāju lielo peļņu.

Eiropas Komisijas priekšsēdētāja Urzula fon der Leiena atgādina, ka pirms kara Krievija piegādāja 40% no Eiropas gāzes, bet tagad tikai 9%. Tas liecinot, ka Eiropa spēj tikt galā ar šo situāciju.

Krievija jau ir daļēji vai pilnībā samazinājusi gāzes piegādi 13 ES dalībvalstīm, arī gāzes cenas ir strauji augušas.

Pašvaldības, uz kuru pleciem likts uzdevums lielā mērā administrēt atbalsta sniegšanu iedzīvotājiem energokrīzes apstākļos, pauž bažas, ka valsts sniegtais atbalsts ir sadrumstalots un process – smagnējs. Tas rada bažas par pašvaldību iespējām tikt ar visiem darbiem galā. Tikmēr pensionāri bažījas – vai pat ar esošo atbalstu būs iespējams pārdzīvot ziemu.

Saeimas atbildīgā komisija trešdien pulcināja iesaistītās puses, lai spriestu par plānoto atbalstu iedzīvotājiem energoresursu sadārdzinājuma apstākļos. Ekonomikas ministrija prezentēja jau zināmo atbalstu. Starp diskusijas dalībniekiem bija arī Latvijas Pašvaldību savienība (LPS), jo tieši uz vietvaru pleciem gulstas lielākā daļa atbalsta administrēšanas. LPS padomniece veselības un sociālajos jautājumos neslēpa kritiku atsevišķos ar šo atbalstu saistītos jautājumos. Viņa norādīja, ka atbalsta administrēšana rada ievērojamu slogu pašvaldībām, jo piešķiramais atbalsts ir sadrumstalots un process smagnējs.

Viņa arī aicināja veidot plašāku komunikācijas kampaņu, kas iedzīvotājiem skaidrotu pieejamā atbalsta iespējas un rīcību, lai to saņemtu. Tāpat svarīgi veidot vadlīnijas un skaidrojumus pat par šķietami vienkāršām detaļām un praktiskām situācijām, lai pašvaldībām un iedzīvotājiem būtu skaidrs, kā atbalsts piemērojams absolūti katrā situācijā.

Šogad jaunais mācību gads sācies ar ziņām no daudzām skolām par pedagogu trūkumu. Izņēmums nav Daugavpils skolas un bērnudārzi. Tur gan viens no iemesliem ir arī nepietiekamās latviešu valodas zināšanas.

Pašlaik Daugavpilī trīs dažādās skolās un klasēs nenotiek datorikas, ķīmijas, latviešu valodas un literatūras stundas, jo trūkst skolotāju. Nepietiekams ir arī angļu un franču valodas, matemātikas skolotāju skaits. Tas tiek risināts, slodzes sadalot starp esošajiem. daļa pedagogu pašlaik izglītības iestādē veic citus darba pienākums. Lai gan pašvaldība piedāvā apmaksātus latviešu valodas kursus, daži tomēr ir izteikuši vēlmi aiziet no darba.

Daugavpils izglītības iestādēs pārbaudes vēl turpinās, taču tikai skolas var izlemt, kādu rīcības plānu īstenot attiecībā uz tiem pedagogiem, kuriem valsts valodas prasmes līmenis neatbilst nepieciešamajai pakāpei.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.